**A**

**Prvi polazni tekst**

Antun Gustav Matoš, *1909.*

Na vješalima. Suha kao prut.  
Na uzničkome zidu. Zidu srama. uznički – zatvorski   
Pod njome crna zločinačka jama.  
Ubijstva mjesto tamno kao blud.  
  
Ja vidjeh negdje ladanjski taj skut, ladanjski – seoski   
Jer takvo lice ima moja mama,  
A slične oči neka krasna dama:  
Na lijepo mjesto zaveo me put!  
  
I mjesto nje u kobnu rupu skočih  
I krvavim si njenim znojem smočih  
Moj drski obraz, kao suzama.  
  
Jer Hrvatsku mi moju objesiše,  
Ko lopova, dok njeno ime briše,  
Za volju ne znam kome, žbir u uzama! žbir – uhoda

**Drugi polazni tekst**

Antun Gustav Matoš, *Oko Lobora* (putopis)

Kao sunce pjesmo hrvatska, draga i teška pjesmo naše brazde, kao sunce ideš iz noći u noć, rođena u tami prošlosti, da potoneš u dubini narodne budućnosti. Jer ti si zemlja, ti si narod; zemlja, javljajući se kroz grlo hrvatskog težaka.

Narode, ti si teška, monotona, izmučena i daleka pjesma, pjesma dublja od riječi, teška pjesma zemlje, naše teške zemlje, teška pjesma zemlje Hrvatske.

**Smjernice**

* Predstavite Antuna Gustava Matoša u kontekstu književnopovijesnoga razdoblja u kojemu je stvarao.
* Opišite tematska i stilska obilježja Matoševe poezije.
* Usporedite polazne tekstove na sadržajnoj i stilskoj razini.
* Usporedite polazne tekstove s književnim djelima slične tematike.
* Obrazložite svoje tvrdnje.

USPOREDBA TEKSTOVA NA SADRŽAJNOJ I STILSKOJ RAZINI

|  |  |
| --- | --- |
| SLIČNOSTI:   * tema: odnos prema domovini * domovina je personificirana: kao majka, kao pjesma, kao narod * osjećaj stoljetne napaćenosti | |
| *1909.*   * stihovi, sonet * odnos lirskog subjekta i domovine * domovina kao draga osoba, majka ili dama (izgled, motiv očiju, lica, seoske odjeće) – otkriveno u posljednjoj strofi * intimiziranje, topli odnos * 1. strofa: statična slika domovine na vješalima: patnja, smrt – elipsa: produžetak patnje, usporeni ritam * ironija: *lijepo mjesto* * žrtvovanje za domovinu (krvavi znoj kao suze – kontrast: muka i nevinost * važnost uskličnika: jad i ogorčenje lirskoga subjekta * nestajanje | *Oko Lobora*   * proza, lirska proza * odnos pripovjedača i domovine * apostrofiranje pjesme i naroda, tj. domovine * narod je izdanak hrvatske zemlje * ponos i stoljetna povezanost naroda i domovine (zemlje) * domovina nosi tragove teške prošlosti * nabrajanja: utječu na ritam * prkos i nada – motiv sunca: kao sunce ideš iz noći u noć * trajanje |

POVEZANOST S DRUGIM TEKSTOVIMA

* ilirizam: hrvatska himna Antuna Mihanovića: *Hrvatska domovina* – povezanost naroda i zemlje, domovine (rujna lica / rujna vina), stoljetna porobljenost domovine
* himničko slavljenje ljepota domovine, ali i ponos zbog slavne prošlosti i isticanje vječne ljubavi hrvatskog sina prema domovini (dok mu živo srce bije)
* Gajeve budnice
* Štoos: *Kip domovine vu početku leta 1831.* (slika porobljene domovine)
* Vraz: *Đulabije* – iskazuje se ljubav prema ženi i prema domovini
* Petar Preradović: *Putnik*: poistovjećivanje majke i domovine